Antonie Tiberg

**Antonie Tiberg** (1878–1952) var en norsk litteraturforsker, forfatter, og lektor. Hun var den første kvinnelige filolog i Norge til å bli ansatt i et høyere embete (etter at Clara Holst først ble ansatt, men trakk seg før hun tiltrådte), og hun var landets første kvinnelige litteraturforsker.

## Liv og virke
Antonie Tiberg vokste opp i Hammerfest, hvor hun var elev ved den kommunale middelskolen. I 1894 reiste hun til Kristiania for å ta utdanning. Hun tok guvernanteeksamen ved Nissens pikeskole, før hun arbeidet i to år som guvernante i Evje, og to år som småskolelærer i fødebyen Hammerfest. I 1898–1899 var hun elev ved Ragna Nielsens skole, hvor hun tok realartium. I 1906 ble hun en av de første norske kvinnene med cand. mag.-graden med en språklig-historisk lærereksamen. Fra 1908 var hun styremedlem i Norsk Kvinnesaksforening.

Tiberg arbeidet for å jevne ut vilkårene for mannlige og kvinnelige lærere, og i 1908 opprettet hun sammen med sin tidligere medstudent Lydia Bang *Kvinnelige lærerkandidaters forening*. Foreningen ble oppløst så tidlig som i 1913.

Tiberg var en periode vikarlærer og fast lærer ved Hauges minde, og ble i 1910 ansatt som adjunkt ved Hamar offentlige høiere almenskole, og ble dermed den første kvinnelige filolog i Norge til å bli ansatt i et høyere embete. Hun ble senere lektor samme sted, hvor hun underviste i norsk, tysk og historie. Hun skrev flere lærebøker i tysk, og gjennomførte flere studiereiser til Tyskland, blant annet på et halvårlig stipendopphold i 1913. I 1923 ble hun lektor ved Vahl skole i Kristiania, og i 1928 ved Hegdehaugen skole. Sammen med kolleger stiftet hun *Kvinnelig lektorklubb* i Oslo. På grunn av sviktende syn måtte hun i 1936 ta avskjed fra lærergjerningen.

Ved siden av sitt virke som lærer skrev Tiberg tekster om litteratur for tidsskrifter og aviser, i tillegg til å skrive og redigere flere litteraturhistoriske verker. Hennes viktigste arbeider er biografiene om Ragnhild Jølsen (*Ragnhild Jølsen i liv og digtning*, 1909) og Amalie Skram (*Amalie Skram som kunstner og menneske*, 1910). Hun redigerte og utga Ragnhild Jølsens *Efterladte arbeider* i 1908. Hun studerte også Hans E. Kincks forfatterskap, og brevvekslet med ham i en årrekke.

Som pensjonist viet Tiberg seg til arbeid for Den katolske kirken. Hun moderniserte en katolsk bibelhistorie og påbegynte en oversettelse av messeboken *[[Missale Romanum]]* fra latin til norsk. Oversettelsen ble fullført av Ivar Hansteen Knudsen. I 1948 ble hun hedret med den pavelige fortjenstmedaljen *Pro ecclesia et Pontifice*.

Hun ble gravlagt på Vår Frelsers gravlund i Oslo.

## Familie
Antonie Tiberg var datter av kjøpmann Jacob Anton Tiberg (1846–1918) og Benedicte Marie Feddersen (1849–1901). Hun forble ugift.

## Bibliografi
* 1908: *Ragnhild Jølsen – Efterlatte arbeider, i utvalg ved Antonie Tiberg*
* 1909: *Ragnhild Jølsen i liv og digtning*, Aschehoug, Oslo
* 1910: *Amalie Skram som kunstner og menneske*, Aschehoug, Oslo
* 1932: *Kvinnelige studenter 1882–1932* (redaktør), Norske Kvinnelige Akademikeres Landsforbund
* 1945: *Noen brev til Joh.D. Behrens*, Damm, Oslo
* 1945: *Johan Petter Tiberg. Stenbakken, Kåfjord. Opptegnelser og minner*
* 1946: *Jacob Anton Tiberg 1846–1918. Noen mindeblad for familien*
* 1946: *F. H. Feddersen og hans nærmeste. Opptegnelser og minner*

### Lærebøker
* 1922: *Opgaver i tysk stil for gymnasiet*
* 1932: *Opgaver i tysk stil for middelskolen*

## Medlemskap og verv
* Kvinnelige lærerkandidaters forening
* Hamar mållag (leder)
* Bjørnsonforbundet på Hamar (leder)
* Kvinnelig lektorklubb
* Norske Kvinnelige Akademikeres Landsforbund

## Utmerkelser
* 1948: Den pavelige fortjenstmedaljen *Pro ecclesia et Pontifice*.

## Referanser


## Kilder
* 
* 

## Eksterne lenker
* Lokalhistoriewiki: Antonie Tiberg, besøkt 14/9 2020.
* Norsk biografisk leksikon: Antonie Tiberg, besøkt 14/9 2020.